‘યાદ વાસેમ’ સંસ્થાએ ઓસ્કર વિશે સાહેદીઓ મંગાવી હતી. શિન્ડલરના યહૂદીઓએ તેમને વિપુલ પ્રમાણમાં સાહેદીઓ મોકલી પણ ખરી! વિપુલ પ્રમાણમાં આવેલી આ કેફિયતોમાં, ઓસ્કરને લગતી ચાર કેફિયતો બહુ જ મહત્ત્વ ધરાવે છે. ઓસ્કરની સહાય ન હોત તો પોતે મૃત્યુ પામ્યા હોત એવું જણાવવાની સાથે-સાથે આ ચારેય સાક્ષીઓ યુદ્ધની શરૂઆતના સમયે ઓસ્કરે અપનાવેલી વ્યાવસાયિક રીતભાતની ટીકા પણ કરે છે! એ ચાર ટીકાત્મક કેફિયતોમાંથી બે કેફિયતો પિતા-પુત્રની જોડીએ લખેલી છે જેમને આ પુસ્તકમાં અગાઉ ‘સી’ નામ વડે દર્શાવવામાં આવ્યા હતા. ક્રેકોવમાં આવેલી પિતા-પુત્રની એનેમલવેરની દુકાનમાં, ઓસ્કરે પોતાની સ્ત્રી-મિત્ર ઇન્ગ્રિડની નિમણુક એક ટ્ર્યુહેન્ડર (નિરીક્ષક) તરીકે કરાવી હતી. ત્રીજી કેફિયત ‘સી’ની સેક્રેટરીએ આપી હતી જેમાં ઓસ્કરે ‘સી’ને મુક્કા માર્યાના અને દમદાટી આપ્યાના આરોપો કર્યા હતા. આ બાબતે ઊડેલી વાતો સ્ટર્ને અગાઉ ૧૯૪૦માં ઓસ્કરને કહી હતી. ચોથી કેફિયત એક એવી વ્યક્તિએ આપી હતી જે યુદ્ધ પહેલાં ઓસ્કરની એનેમલની ફેક્ટરીમાં ભાગીદાર હતો. તેની ફેક્ટરીનું નામ પણ તેના જ નામ પરથી ‘રેકોર્ડ’ રાખવામાં આવેલું હતું, અને ઓસ્કરે એ ફેક્ટરીમાં રેકોર્ડનો કોઈ જ હિસ્સો હોવાનું નકારી કાઢ્યું હતું!